## Zakon o osnivanju Sveučilišta u Zadru

### NN 83/2002 (16.7.2002.), Zakon o osnivanju Sveučilišta u Zadru

# HRVATSKI SABOR

1361

Na teme­lju članka 88. Ustava Republike
Hrvatske, donosim

## ODLUKU

### O PROGLAŠENJU ZAKONA O OSNIVANJU SVEUČILIŠTA U ZADRU

Proglašavam Zakon o osniva­nju Sveučilišta
u Zadru, koji je donio Hrvatski sabor na sjednici 4. srp­nja 2002.

Broj: 01-081-02-2623/2
Zagreb, 8. srp­nja 2002.

Predsjednik
Republike Hrvatske
**Stjepan Mesić,** v. r.

## ZAKON

### O OSNIVANJU SVEUČILIŠTA U ZADRU

Članak 1.

(1) Ovim se Zakonom osniva Sveučilište u
Zadru kao javna ustanova (u daljnjem tekstu: Sveučilište).

(2) Na pitanja koja ovim Zakonom nisu uređena
primjenjuju se odredbe Zakona o ustanovama i posebnih zakona koji reguliraju
visoko obrazovanje i znanstvenoistraživačku djelatnost.

Članak 2.

Osnivač Sveučilišta je Republika Hrvatska,
a prava i dužnosti osnivača obavljat će ministarstvo nadležno za visoko
obrazovanje.

Članak 3.

(1) Naziv Sveučilišta glasi: Sveučilište u
Zadru.

(2) Sjedište Sveučilišta je u Zadru, Ulica
Mihovila Pavlino­vića bb.

Članak 4.

(1) Djelatnost Sveučilišta je:

– ustrojavanje i izvođenje sveučilišnih
dodiplomskih i poslijediplomskih studija te provođenje postupka za stjecanje
doktorata znanosti izvan doktorskog studija,

– ustrojavanje i izvođenje stručnih
dodiplomskih studija, u skladu sa zakonom koji regulira visoko obrazovanje,

– ustrojavanje i izvođenje programa
stalnog usavršavanja,

– obavljanje znanstvenog i visokostručnog
rada uz uvjete utvrđene posebnim propisima,

– izdavačka, bibliotečna i informatička
djelatnost za potrebe nastave te znanstvenog i stručnog rada,

– izrada stručnih mišljenja i vještačenja.

(2) Sveučilište može obavljati i druge
djelatnosti koje služe obavljanju djelatnosti iz stavka 1. ovoga članka, ako se
one u manjem opsegu ili uobičajeno obavljaju uz navedene djelatnosti.

Članak 5.

(1) Sveučilište se ustrojava sa sveučilišnim
odjelima i s drugim ustrojstvenim jedinicama u svom sastavu.

(2) Statutom Sveučilišta određuje se
njegovo ustrojstvo te druga važna pitanja za njegovo djelovanje.

Članak 6.

Sveučilišna tijela su rektor i sveučilišni
senat.

Članak 7.

(1) Čelnik i voditelj Sveučilišta je
rektor.

(2) Osim poslova određenih zakonom i
statutom Sveučilišta, rektor:

– predstavlja i zastupa Sveučilište,

– poduzima sve pravne radnje u ime i za
račun Sveučilišta,

– zastupa Sveučilište u svim postupcima
pred sudovima, upravnim i drugim državnim tijelima te pravnim osobama s javnim
ovlastima,

– daje pisanu punomoć drugoj osobi, u
granicama svoje ovlasti, da zastupa Sveučilište u pravnom prometu,

– odgovoran je za zakonitost rada Sveučilišta,

– obavlja i druge poslove utvrđene zakonom
i statutom Sveučilišta.

(3) Rektor se bira i razrješava prema
uvjetima i postupku određenim posebnim zakonom i statutom Sveučilišta.

(4) Rektoru u radu pomažu prorektori.
Broj, uvjeti izbora, razrješenje i ovlasti prorektora pobliže se uređuju
statutom Sveučilišta.

Članak 8.

(1) Rektor ne može bez suglasnosti
sveučilišnog senata sklapati poslove o stjecanju, opterećenju i otuđenju
nekretnina.

(2) Sveučilište ne može bez suglasnosti
osnivača steći, opteretiti ili otuđiti nekretnine ili drugu imovinu, niti
ugovoriti drugi posao ako vrijednost pojedinačnog ugovora iznosi više od
milijun kuna.

Članak 9.

Sveučilišni senat je stručno vijeće
Sveučilišta koje čine pred­stavnici nastavnika, drugih zaposlenika i studenata
u skladu s posebnim zakonom koji regulira visoko obrazovanje i statutom
Sveučilišta.

Članak 10.

(1) Sveučilišni senat obavlja poslove određene
zakonom i statutom Sveučilišta.

(2) Sveučilište može osnovati stručna
vijeća i druga tijela odjela i drugih ustrojstvenih jedinica te na njih
prenijeti ovlasti za obavljanje pojedinih poslova iz djelokruga sveučilišnog
senata, u skladu s posebnim zakonima koji reguliraju visoko obrazovanje i
znanstvenoistraživačku djelatnost i u skladu sa statutom Sveuči­lišta.

Članak 11.

(1) Sredstva za rad osigurana u Državnom
proračunu te sred­stva stečena pružanjem usluga ili su pribavljena iz drugih
izvora čine imovinu Sveučilišta.

(2) Sveučilište nema za cilj stjecanje
dobiti.

(3) Ako Sveučilište u obavljanju svoje
djelatnosti ostvari do­bit, ta se dobit upotrebljava isljučivo za obavljanje i
razvoj djelatnosti Sveučilišta.

(4) Republika Hrvatska solidarno i
neograničeno odgovara za obveze Sveučilišta.

(5) Sveučilište odgovara za obveze cijelom
svojom imovinom.

Članak 12.

(1) U roku od 30 dana od dana stupanja na
snagu ovoga Zakona, Senat Sveučilišta u Splitu donijet će odluku o pripajanju
ustanova Filozofski fakultet u Zadru, Visoka učiteljska škola u Zadru i
Studentski centar u Zadru Sveučilištu.

(2) Ustanove iz stavka 1. ovoga članka
prestaju s radom danom upisa Sveučilišta u sudski registar.

(3) Danom upisa Sveučilišta u sudski
registar, Sveučilište preuzima sve poslove, radnike zatečene na preuzetim
poslovima, opremu, arhive, sredstva za rad, financijska sredstva te prava i
obveze ustanova iz stavka 1. ovoga članka.

Članak 13.

(1) Studenti upisani na Filozofskom
fakultetu u Zadru i Visokoj učiteljskoj školi u Zadru danom pripojenja tih
ustanova Sveučilištu postaju studenti Sveučilišta.

(2) Studenti iz stavka 1. ovoga članka
koji nisu ponavljali godinu studija imaju pravo završiti studij na Sveučilištu
po programima i uvjetima koji su bili na snazi kada su upisali prvu godinu
studija, a ostali studenti po programima i uvjetima koje će propisati Sveučilište.

Članak 14.

(1) Vlada Republike Hrvatske će u roku od
30 dana od dana stupanja na snagu ovoga Zakona, na prijedlog ministra znanosti
i tehnologije, imenovati privremenog rektora.

(2) Privremeni rektor obavit će pripreme
za početak rada Sveučilišta, pribaviti dopusnicu Ministarstva znanosti i
tehnologije za početak obavljanja djelatnosti, donijeti privremeni statut
Sveučilišta uz suglasnost osnivača, podnijeti prijavu za upis u sud­ski
registar te poduzeti radnje za konstituiranje sveučilišnog senata.

(3) Sveučilište može početi obavljati
djelatnost danom upisa u sudski registar.

(4) Privremeni statut iz stavka 2. ovoga
članka primjenjivat će se do stupanja na snagu statuta kojeg će donijeti senat
Sveuči­lišta u skladu sa Zakonom o visokim učilištima.

Članak 15.

Ovaj Zakon stupa na snagu osmoga dana od
dana objave u »Narodnim novinama«.

Klasa: 602-04/02-01/02
Zagreb, 4. srpnja 2002.

HRVATSKI
SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 83/2002-1361